b"\n_START_ARTICLE_\nArt\xc3\xa8xtil\n_START_SECTION_\nHist\xc3\xb2ria\n_START_PARAGRAPH_\nSabadell fou una pot\xc3\xa8ncia t\xc3\xa8xtil des de mitjans del segle XIX. La ciutat era coneguda com la Manchester catalana. L\xe2\x80\x99any 1936 Sabadell tenia 48.754 habitants, 10.982 dels quals eren treballadors i treballadores t\xc3\xa8xtils.\n_START_SECTION_\nVida activa\n_START_PARAGRAPH_\nArt\xc3\xa8xtil fou una de les principals f\xc3\xa0briques llaneres de l'estat espanyol. Fou fundada el 1941 per Josep Garcia-Planas, en ple inici de la postguerra. L'arquitectura de l'\xc3\xa8poca sembla voler trencar amb qualsevol relaci\xc3\xb3 d'estil amb la Segona Rep\xc3\xbablica, per\xc3\xb2 l'Art\xc3\xa8xtil encara es projecta seguint els principis de l'arquitectura moderna. Arreu de l'estat nom\xc3\xa9s es troben exemples similars en algunes construccions del Pa\xc3\xads Basc, com l'Edifici Tigre, (1942, Bilbao) de Pedro Ispizua o Manufacturas Olar\xc3\xa1n (1939, Beasain) de Florencio Morocoa.  _NEWLINE_El promotor i propietari d'aquesta obra fou en Josep Garcia Planas, que encarreg\xc3\xa0 el projecte a Santiago Casulleras. El projecte original data de 1940, tot i que la sol\xc2\xb7licitud de llic\xc3\xa8ncia no es fa fins al gener de l'any seg\xc3\xbcent i es concedeix  el perm\xc3\xads de construcci\xc3\xb3 el 5 d'agost del 1941. El constructor de l'obra fou en Pere Arderiu.  _NEWLINE_Posteriorment, l'any 1945, un cop acabada la construcci\xc3\xb3 del primer projecte, es demana al mateix arquitecte una ampliaci\xc3\xb3 de la f\xc3\xa0brica i l'any 1949 una segona ampliaci\xc3\xb3, que consisteix, entre altres, en la construcci\xc3\xb3 de naus destinades a magatzem. Era popularment coneguda com a a Cal Garcia o Cal Garcia-Planas i es dedicava a la producci\xc3\xb3 del drap de llana i cobria tot el proc\xc3\xa9s d'elaboraci\xc3\xb3. _NEWLINE_Fou una de les poques ind\xc3\xbastries sabadellenques que sobrevisqueren a la crisi produ\xc3\xafda entre el 1973 i 1975. Antigament la casa dels propietaris, situada a l'altre cant\xc3\xb3 de la Gran Via (casa Arimon), comunicava amb la f\xc3\xa0brica mitjan\xc3\xa7ant un passad\xc3\xads subterrani._NEWLINE_La deslocalitzaci\xc3\xb3 cap a l'\xc3\x80sia va fer tancar finalment la f\xc3\xa0brica el 2007. El 24 de gener de 2008 fou declarada b\xc3\xa9 cultural d'inter\xc3\xa8s local. Els hereus de la companyia van vendre l'edifici al Banc Sabadell per poder fer front als deutes acumulats. Posteriorment, el govern municipal del PSC, encap\xc3\xa7alat per Manuel Bustos, va procedir a modificar el Pla General d\xe2\x80\x99Ordenaci\xc3\xb3 Urban\xc3\xadstica per permetre la construcci\xc3\xb3 residencial, per\xc3\xb2 diversos grups d'esquerres locals van oposar-s'hi, argumentant que el terreny industrial encara tenia potencial a la ciutat.\n_START_SECTION_\nProposta de reurbanitzaci\xc3\xb3\n_START_PARAGRAPH_\nM\xc3\xa9s endavant, el 2016, el Ple municipal va aprovar l'enderrocament parcial de la f\xc3\xa0brica, que va rebre el desembre de 2016 el vistiplau del Departament de Territori de la Generalitat. Es vol aprofitar part del terreny per fer algun equipament municipal, per\xc3\xb2 no hi ha res concretat. Es preveu que sigui enderrocada per construir-hi edificis d'onze plantes per a \xc3\xbas residencial. El projecte preveu transformar l'illa industrial en un pol d\xe2\x80\x99equipaments p\xc3\xbablics, habitatge i noves zones verdes._NEWLINE_L\xe2\x80\x99\xc3\xa0mbit es divideix en dues \xc3\xa0rees; una, on se situa l\xe2\x80\x99antiga ind\xc3\xbastria, t\xc3\xa9 fa\xc3\xa7ana a la Gran Via i als carrers de Romeu, Alfons Sala, Quevedo i Covadonga. El Pla preveu recuperar l\xe2\x80\x99edificaci\xc3\xb3 protegida i qualificar-la com a equipament._NEWLINE_Al nord d\xe2\x80\x99aquesta primera zona es concentraran les noves edificacions residencials, amb un sostre m\xc3\xa0xim de 12.388 m\xc2\xb2 i un topall de 165 pisos. Els blocs que es construeixin als carrers de Romeu i Covadonga tindran planta baixa i dos pisos.\xc2\xa0En canvi, els de la Gran Via tindran planta baixa i entre 6 i 11 pisos, seguint el model implantat al llarg dels anys en aquest carrer. Igualment, es preveu que es cre\xc3\xaf un nou espai lliure de 1.859 m\xc2\xb2 entre la Gran Via i el carrer de Covadonga, que donar\xc3\xa0 continu\xc3\xaftat als recorreguts de vianants previstos._NEWLINE_La segona \xc3\xa0rea d\xe2\x80\x99aquest \xc3\xa0mbit de planificaci\xc3\xb3 se situa al barri de Sant Oleguer, entre l\xe2\x80\x99avinguda d'Egara, el passeig de B\xc3\xa9jar i els carrers de Bradford i Buenos Aires. Acull unes pistes esportives i una piscina en des\xc3\xbas, que origin\xc3\xa0riament estaven al servei de l\xe2\x80\x99Art\xc3\xa8xtil i que el Pla considera equipaments esportius comunitaris p\xc3\xbablics.\n_START_SECTION_\nActualitat\n_START_PARAGRAPH_\nDurant la tardor de 2018 es van iniciar les obres de demolici\xc3\xb3 de la zona no catalogada. El setembre del mateix any l'Ajuntament va anunciar que adquiriria la zona d'oficines, obtenint aix\xc3\xad la titularitat de tot l'espai catalogat.\n_START_SECTION_\nCultura popular\n_START_PARAGRAPH_\nL'Art\xc3\xa8xtil \xc3\xa9s una de les f\xc3\xa0briques mencionades a Argelagues, una novel\xc2\xb7la de la periodista i escriptora Gemma Ruiz."